[{"text_idx": "#000001", "text": "Heno, Mawrth 19, bydd y gwasanaethau iechyd meddwl a\u2019r Gymraeg yng Ngwynedd o dan y chwyddwydr mewn cyfarfod arbennig sydd i\u2019w gynnal yng nghanolfan iaith newydd Bangor, Popty."}, {"text_idx": "#000002", "text": "Bydd panelwyr Mwy na Geiriau yn cynnwys defnyddiwr gwasanaeth, nyrs iechyd meddwl lleol a chynrychiolydd gwefan sydd wedi ei chychwyn ar gyfer Cymry Cymraeg."}, {"text_idx": "#000003", "text": "Bydd trafodaeth i ddilyn ynghylch sut y gellid gwella\u2019r darpariaethau perthnasol trwy\u2019r Gymraeg mewn sir sydd a\u0302\u2019r ganran uchaf o siaradwyr Cymraeg trwy Gymru, sef 64%."}, {"text_idx": "#000006", "text": "Dros y penwythnos hefyd, tynnodd Comisiynydd Heddlu Gogledd Cymru sylw at y ffaith bod 13% o alwadau\u2019r heddlu bellach yn ymwneud a\u0302 delio gyda phroblemau materion iechyd meddwl ymhlith y cyhoedd."}, {"text_idx": "#000008", "text": "Yn ieithyddol wrth gwrs, bu\u2019n wybyddus ers blynyddoedd bod y gwasanaeth iechyd lleol ar ei ho\u0302l hi\u2019n ddifrifol o ran darparu gwasanaethau Cymraeg yn enwedig o\u2019i gymharu a\u0302\u2019r camau breision iawn a gymrwyd gan Gyngor Sir Gwynedd dros yr un cyfnod i normaleiddio\u2019r Gymraeg fel iaith gwaith ac iaith gwasanaethau yn y sir."}, {"text_idx": "#000009", "text": "Bydd y cyfarfod felly yn edrych sut y gall y Bwrdd Iechyd Lleol, Betsi Cadwaladr, fynd i\u2019r afael gyda\u2019r heriau hyn trwy rannu profiadau siaradwyr Cymraeg wrth ddefnyddio\u2019r gwasanaethau, adnabod arferion da presennol ac ystyried sut i gynllunio gweithlu a gwasanaethau Cymraeg i\u2019r dyfodol."}, {"text_idx": "#000010", "text": "Ond wrth gadeirio\u2019r cyfarfod heno, ac fel rhywun sydd a\u0302 phrofiad o iselder a phryder fy hun yn y gorffennol, credaf fod rhaid gochel rhag cyflwyno\u2019r broses hon fel mater o ddarparu gwasanaethau ar gyfer y \u201cnhw\u201d bondigrybwyll."}, {"text_idx": "#000013", "text": "Llawer gwell yw ystyried iechyd meddwl fel continwwm y mae pob un ohonom arno, a chontinwwm y byddwn yn rhodio yn o\u0302l a blaen ar ei hyd tra fyddwn ar yr hen ddaear hon."}, {"text_idx": "#000014", "text": "Be sydd ei angen yn fwy na dim ydi dysgu mwy ohonom sut y gallwn reoli ein taith ar hyd y continwwm hwn."}, {"text_idx": "#000015", "text": "Ac mae gwir angen trafodaeth am hyn yn Gymraeg, gan y gellid dadlau bod yr hen stigma am iechyd meddwl yn waeth yn y Gymru Gymraeg hyd heddiw gyda\u2019r ardaloedd dan sylw yn glytwaith o drefi a phentrefi bychain a phawb yn dueddol o adnabod ei gilydd yno."}, {"text_idx": "#000016", "text": "Credaf hefyd ei bod yn amserol dechrau siarad o ddifrif am elfen sydd heb gael sylw dyladwy hyd yma, sef y cysylltiad rhwng y dirywiad ieithyddol diweddar yn y Fro Gymraeg ac iechyd meddwl ei thrigolion."}, {"text_idx": "#000019", "text": "Mae gennym gymdeithas gyfan sy\u2019n fregus a diamddiffyn \u2013 oes ryfedd fod iechyd meddwl pobl yn dioddef mewn amgylchiadau o\u2019r fath?!"}, {"text_idx": "#000020", "text": "Ac yn gyffredinol, daeth hi\u2019n bryd inni bellach symud i ffwrdd o edrych ar iechyd meddwl fel ffenomena unigolyddol, a rhywbeth y gellid ei ddatrys trwy daflu mwy o dabledi at bobl (gwelwyd cynnydd o 50% yn y niferoedd yn cymryd tabledi gwrth-iselder ers 2008) a dechrau ystyried atebion cymdeithasol creadigol i\u2019r aflwydd hwn sy\u2019n effeithio cymaint ohonom."}, {"text_idx": "#000021", "text": "Treuliodd y newyddiadurwr Johan Harri naw mis yn teithio\u2019r byd yn cywain tystiolaeth ar gyfer ei lyfr newydd \u201cDisconnected\u201d, gyda\u2019r llyfr yn cyflwyno dadl gref nad anghydbwysedd cemegol ym meddyliau pobl yw\u2019r broblem o gwbl, ac mai ffenomena gymdeithasol sydd wrth wraidd y cynnydd mawr mewn problemau iechyd meddwl heddiw."}, {"text_idx": "#000024", "text": "Dyfynna arolwg helaeth iawn a wnaed gan y Cwmni Gallup yn ddiweddar a ddangosodd mai dim ond 14% o bobl heddiw sydd wirioneddol yn mwynhau eu gwaith. Roedd yr arolwg yn dangos bod 19% yn goddef eu gwaith, ond dim llai na 67% yn casa\u0301u eu gwaith."}, {"text_idx": "#000026", "text": "Yng nghyd-destun y Gymru Gymraeg, efallai bod angen nid yn unig dychmygu\u2019r math o wasanaethau Cymraeg iechyd meddwl sydd ar gael i bobl, ond ail-ddychmygu\u2019r math o waith y gallwn ei greu ar gyfer pobl er mwyn llunio dyfodol sydd yn fwy iach yn feddyliol i bawb. Gwaith sy\u2019n rhoi mwy o bwrpas ac ystyr i fywydau pobl."}, {"text_idx": "#000027", "text": "For the price of a cup of coffee a month you can help us create an independent, not-for-profit, national news service for the people of Wales, by the people of Wales."}, {"text_idx": "#000028", "text": "Connect with Nation.Cymru on Facebook and Twitter\nDonate If you would like to donate to help keep Nation.Cymru running then you just need to click on the box below, it will open a pop up window that will allow you to pay using your credit / debit card or paypal.\nEnter your email address to receive instant notifications of new articles."}, {"text_idx": "#000030", "text": "If you would like to donate to help keep Nation.Cymru running then you just need to click on the box below, it will open a pop up window that will allow you to pay using your credit / debit card or paypal."}, {"text_idx": "#000031", "text": "Enter your email address to receive instant notifications of new articles."}]